*Svet Mestne občine Velenje je na podlagi 24. člena Statuta Mestne občine Velenje (Uradni vestnik Mestne občine Velenje, št. 1/2016 – uradno prečiščeno besedilo) na svoji 26. seji 6. 2. 2018 sprejel naslednji*

**SKLEP**

**o stališčih Sveta Mestne občine Velenje do aktualnih dogajanj v Premogovniku Velenje**

1. člen

Svet Mestne občine Velenje se je seznanil z aktualnim dogajanjem v Skupini Premogovnik Velenje.

2. člen

Svet Mestne občine Velenje podpira zahteve po socialnem dialogu, po spoštovanju kolektivne pogodbe in po ureditvi razmer znotraj Holdinga Slovenskih elektrarn.

3. člen

Svet Mestne občine Velenje zahteva sprejem Zakona o postopnem zapiranju Premogovnika Velenje, ki mora vključevati tudi obveznosti do odprave posledic rudarjenja v Šaleški dolini in zagotavljanju nadomestnih delovnih mest.

4. člen

Svet Mestne občine Velenje ugotavlja, da se je v zadnjem obdobju poslabšalo stanje na področju sanacije degradiranega okolja, kar posledično vpliva na kvaliteto življenja v naši občini in ogroža nadaljnji razvoj Šaleške doline.

5. člen

Holding Slovenskih elektrarn mora zagotoviti, da se bo proizvodnja premoga in električne energije vršila družbeno odgovorno, ob upoštevanju vseh veljavnih standardov, predpisov in ob sprotni sanaciji degradiranega okolja v soglasju s prizadetimi lokalnimi skupnostmi. Prav tako zahtevamo, da Vlada Republike Slovenije ustrezno uredi področje odškodnin lokalnim skupnostim zaradi vpliva delovanja Termoelektrarne Šoštanj in Premogovnika Velenje tako kot imajo to urejeno za območje občin, kjer deluje Nuklearna elektrarna Krško.

6. člen

Sklep začne veljati z dnem sprejema in se objavi v Uradnem vestniku Mestne občine Velenje.

Številka: 0006-03-01/2018

Datum: 6. 2. 2018

 župan Mestne občine Velenje

 **Bojan KONTIČ, l.r.**